Dahsjoer (Arabies: دهشور) is ’n koninklike dodeakker op die wesoewer van die Nylrivier sowat 40 km van Kaïro, Egipte. Dit word ook getranslitereer as Dahsjur, Dashur of Dahshour. Dit is hoofsaaklik bekend vir verskeie piramides, waarvan twee van die oudstes, grootstes en bes bewaardes in Egipte is. Hulle is tussen 2613 en 2589 v.C. gebou. Die Geboë en die Rooi Piramide is tydens die bewind van farao Snofroe (2613-2589 v.C.) gebou. Hy was die pa van Cheops. Die Geboë Piramide se vorm is uniek; die styl is vermoedelik aangepas weens ’n ingenieursprobleem wat tydens die bou daarvan ontstaan het. Die Rooi Piramide is die eerste ware gladde piramide in die wêreld. Die piramide van die 12de-dinastiese farao Amenemhat II (1929-1895 v.C.) is nou erg beskadig. Langsaan is verskeie satelliet-piramides van koninklike vroue gevind wat nog redelik ongeskonde is en wat baie juwele bevat. Die Piramide van Senoesret III was deel van ’n groot kompleks met verskeie kleiner piramides van koninklike vroue.